РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/174-16

6. септембар 2016. године

Б е о г р а д

ЗАПИСНИК

ПЕТЕ СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА

ЈАВНИХ СРЕДСТАВА, ОДРЖАНЕ 6. СЕПТЕМБРА 2016. ГОДИНЕ

Седница је почела у 12,05 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Никола Јоловић, Горан Ковачевић, Радмило Костић, Оливера Пешић, Душан Бајатовић, Зоран Красић, Саша Радуловић, Горан Ћирић, Милорад Мијатовић, Момо Чолаковић, Милан Лапчевић, Војислав Вујић и Золтан Пек.

Седници није присуствовао члан Одбора Милорад Мирчић нити његов заменик.

Седници су присуствовали и народни посланици Србислав Филиповић и Станислава Јаношевић.

Члан Одбора Жика Гојковић је приступио седници у току расправе по првој тачки дневног реда.

У току рада по другој тачки дневног реда, члан Одбора Горан Ћирић, напустио је салу у којој се одржавала седница, док су чланови Одбора Радмило Костић, Војсилав Вујић и Зоран Красић напустили салу у току расправе по четвртој, односно петој тачки дневног реда.

На позив председника Одбора, седници су присуствовали представнициДржавне ревизорске институције: Радослав Сретеновић, председник Савета Државне ревизорске институције и генерални државни ревизор, Бојана Митровић, потпредседник Савета, Душко Пејовић, Радулка Урошевић, Гордана Нахајовски и Светлана Тома Анокић, врховни државни ревизори, Мирјана Гачевић, Снежана Јашић, Жарко Ризнић и Данијела Ризнић, овлашћени државни ревизори, Нада Мирковић, виши саветник, Ива Василић и Миња Милошевић, запослене у Канцеларији председника Државне ревизорске институције.

На предлог председника, Одбор је већином гласова одлучио да се предложени дневни ред допуни тачком 5. која гласи: ''Разматрање захтева запослених у Управи за јавне набавке, за давање претходне писане сагласности за обављање додатне плаћене активности.''

На предлог председника, Одбор је већином гласова утврдио следећи

Д н е в н и р е д

- усвајање записника Четврте седнице Одбора -

1. Разматрање Извештаја о раду Државне ревизорске институције за 2015. годину;

2. Утврђивање Предлога закључка поводом разматрања Извештаја о раду Фискалног савета за 2015. годину;

3. Давање сагласности председнику Одбора да у име Одбора потпише Меморандум о сарадњи између Фискалног савета и Одбора за финансије, републички буџет и контролу трошења јавних средстава;

4. Утврђивање принципа за спровођење тестирања кандидата за избор два члана Републичке комисије за заштиту права у поступцима јавних набавки;

5. Разматрање захтева запослених у Управи за јавне набавке, за давање претходне писане сагласности за обављање додатне плаћене активности.

\* \* \*

Пре преласка на рад по утврђеном дневном реду, Одбор је већином гласова, без примедаба, усвојио записник Четврте седнице Одбора.

\* \* \*

**Прва тачка дневног реда:** Разматрање Извештаја о раду Државне ревизорске институције за 2015. годину

Радослав Сретеновић, председник Савета Државне ревизорске институције и генерални државни ревизор, представио је члановима и заменицима чланова Одбора Извештај о раду те институције за 2015. годину.

У извештајном периоду Институција је извршила ревизије финансијских извештаја и правилности пословања 78 субјеката. У поступку спровођења ових ревизија, спроведена је и ревизија саставних делова финансијских извештаја код 80 субјекта. На основу спроведених ревизија, Институција је у извештајном периоду објавила укупно 158 извештаја о ревизији финансијских извештаја и правилности пословања, од чега се 78 извештаја односи на извештаје о ревизији финансијских извештаја и правилности пословања, а 80 на извештаје о ревизији делова финансијских извештаја и правилности пословања. Током 2015. године, Институција је спровела и проверу веродостојности одазивних извештаја код 14 субјеката ревизије локалних власти сходно члану 40. Закона о Државној ревизорској институцији, а објављена су и два извештаја по програму ревизије за 2014. годину (Извештај о сврсисходности на тему: „Располагање непокретностима у својини Републике Србије“ и Извештај о ревизији финансијских извештаја и правилности пословања „Новосадски сајам“ а.д. Нови Сад за 2013. годину). За финансијске извештаје, Институција је изразила 156 мишљења, и то: 23 позитивна мишљења, 130 мишљења са резервом, у једном случају је изражено уздржавање од мишљења и два негативна мишљења. За правилност пословања, Институција је изразила 158 мишљења, и то: 9 позитивних мишљења, 147 мишљења са резервом, а у једном случају је изражено уздржавање од мишљења и једно негативно мишљење.

У наставку представљања извештаја о годишњем раду Институције, Радослав Сретеновић, председник Савета Институције, упознао је чланове и заменике чланова Одбора са најзначајнијим неправилностима које су ревизори утврдили током вршења ревизије: субјекти ревизије нису донели одређена интерна акта (о начину коришћења средстава са подрачуна и других рачуна, програм коришћења средстава остварених по основу новчаних казни предвиђених Законом о безбедности саобраћаја, акт о благајничком пословању, акт којим је уређен рачуноводствени систем, акт о критеријумима за давање станова у закуп, акт којим се уређује пренос неутрошених буџетских средства итд.); постојећим интерним актима није уређено питање располагања имовином и намена ствари у јавној својини; вршен је пренос средства корисницима буџетских стедстава без приложене документације; субјекти ревизије нису тражили повраћај неутрошених средстава буџетских корисника; фактурисани су већи трошкови за пружене услуге, што је за последицу имало исказивање већих трошкова у коначном обрачуну накнаде за рад по закљученим уговорима о пружању здравствених услуга из обавезног здравственог осигурања; евидентирање на основу невалидне рачуноводствене документације; непримењивање међународних стандарда финансијског извештавања у пуном обиму; финансијски извештаји политичких странака нису усвојени од стране надлежног органа нити је интерним актима странке утврђена надлежност било ког од органа странке за усвајање финансијских извештаја; мање исказани приходи; непредузимање мера принудне наплате; погрешно евидентирање; приходи који су уплаћени на погрешне рачуне за уплату јавних прихода; више исказани приходи; непоштовање интерних аката, остваривање прихода без правног основа, доношење аката без прибављања сагласности, неправилно раздвајање дужности, надлежности и одговорности; исплаћивање плата запосленима који нису испуњавали прописане услове за обављање послова радног места на којима су радили и исплате без евиденције о присутности на послу; запошљавање преко дозвољеног броја запослених и непоштовање Закона о привременом уређивању основица за обрачун и исплату плата, односно зарада и других сталних примања код корисника јавних средстава; већи број запослених од прописаног код локалних власти и у здравственим установама (непоштовање Закона о одређивању максималног броја запослених у локалној администрацији); исплате на основу непотпуне документације, односно без валидне рачуноводствене документације и без правног основа; исплате по уговорима о привременим и повременим пословима дужег трајања од предвиђеног; преузимање обавеза изнад утврђених апропријација у буџетској години за одређене намене; извршавање субвенција на основу уговора којима је престало важење, односно без посебног програма за коришћење субвенција, без валидне рачуноводствене документације и без сагласности министарства; исплате без закљученог уговора, односно без правног основа; извршавање расхода из претходних година на терет средстава опредељених за 2014. годину; неизвршавање обавезе умањења трансфера јединицама локалних самоуправа по основу ограничења обима средстава на име плата, по Закону о буџету РС за 2014. годину; пренос средстава путем конкурса или без конкурса, без јасно утврђених критеријума за доделу средстава; спровођење набавки добара, услуга и радова које нису у складу са законом: закључење уговора без спроведених поступака јавних набавки, спровођење набавки које нису предвиђене годишњим планом набавки, односно за које нису била предвиђена средства у финансијском плану, спровођење набавки на основу плана набавки, односно финансијског плана на који оснивач није дао сагласност, закључење уговора применом неодговарајућих поступака јавних набавки; није извршен попис имовине (финансијске и нефинансијске) и обавеза; неизвршавање обавеза према оснивачу за припадајући део остварене добити исказане у финансијским извештајима из претходних година; нефинансијска имовина није уписана, више или мање је приказана у пословним књигама или је погрешно евидентирана (није избалансирана равнотежа између нефинансијске имовине и извора финансирања или је у пословним књигама приказана имовина за коју не постоји доказ о праву својине); неусаглашена потраживања; промене, упис и исказивање основног капитала без одлуке оснивача и без уписа у судски регистар, као и неусаглашен основни капитал јавних предузећа са подацима код АПР-а, регистрован капитал супротно Закону о јавној својини; јавна предузећа у оквиру локалне власти исказују потраживања по основу издавања пословног простора у закуп, а не предузимају мере за наплату и др.

Као и у претходним годинама, и у 2015. години један од кључних проблема био је начин функционисања система финансијског управљања и контроле. Наиме, код већине ревидираних субјеката није организована интерна ревизија или није успостављена на начин који треба да омогући примену закона и поштовање правила интерне контроле, као и остваривање других циљева у складу са прописима.

У извештајном периоду Институција је, у складу са надлежностима, због постојања основане сумње да је извршен прекршај/кривично дело поднела укупно 230 пријава. Од поднетих пријава, 207 се односи на захтеве за покретање прекршајног поступка, девет на пријаве за привредни преступ и 14 на кривичне пријаве. Такође, Институција је поднела и четири информације надлежним тужилаштвима.

У поступку спровођења ревизија из Програма ревизије за 2015. годину, одређени број субјеката ревизије поступао је по ревизорском запажању и предузимао значајне активности ради отклањања уочених недостатака. Такође, субјектима ревизије који нису у току ревизионог поступка отклонили уочене неправилности, Институција је дала одређене препоруке. Укупан број препорука које је Институција дала у 2015. години је 1.672 препоруке. Највећи број препорука дат је у области расхода и издатака и система финансијског управљања, односно 45% од укупног броја препорука. На основу достављених одазивних извештаја, утврђено је да су субјекти ревизије поступили по 941 препоруци, 575 препорука је у поступку извршења, а 24 препорука није извршено.

У извештајном периоду Институција је спровела и другу ревизију сврсисходности на тему „Располагање непокретностима у својини Републике Србије“. Циљ ове ревизије био је да се утврди у којој мери је успостављена јединствена евиденција о непокретностима у својини Републике Србије, која је улога Владе, Републичке дирекције за имовину Републике Србије и корисника непокретности у својини Републике Србије у располагању и управљању непокретностима у својини Републике Србије, као и у којој мери се могу увећати приходи и примања Републике Србије по основу располагања непокретностима у својини Републике Србије. На основу налаза и закључака који су донети поводом предметне ревизије, Институција је дала одређене препоруке које су у поступку извршавања.

У наставку, председник Савета Институције упознао је чланове и заменике чланова Одбора са организационом структуром Институције, капацитетима које Институција користи, као и бројним активностима које је спроводила у 2015. години.

У дискусији су учествовали: Саша Радуловић, Верољуб Арсић, Зоран Красић, Душан Бајатовић, Милан Лапчевић, Горан Ћирић, Горан Ковачевић, Момо Чолаковић, Жика Гојковић и Србислав Филиповић.

Током дискусије чланови и заменици чланова Одбора су поставили одређена питања у вези укупног броја субјеката ревизије (корисника јавних средстава), поступања надлежних органа по прекршајним и кривичним пријавама које Институција у оквиру датих надлежности има право да подноси, неусклађености бројних подзаконских аката са законима и другим прописима, неправилностима које су ревизори констатовали у поступку контроле субјеката ревизије и препорукама које је Институција дала у извештајном периоду.

На постављена питања одговоре је дао Радослав Сретеновић, председник Савета Институције. Пошто је председник Савета Институције одговорио на сва постављена питања, председник Одбора је закључила расправу.

На предлог председника, Одбор је већином гласова (14 за, нико против, један уздржан, један члан Одбора није гласао) одлучио да, на основу члана 238. став 2. Пословника Народне скупштине, поднесе Народној скупштини Извештај са Предлогом закључка којим оцењује да је Државна ревизорска институција у Извештају о раду за 2015. годину целовито представила активности Државне ревизорске институције у извршавању уставних и законских надлежности које има у ревизији јавних средстава у Републици Србији.

**Друга тачка дневног реда:** Утврђивање Предлога закључка поводом разматрања Извештаја о раду Фискалног савета за 2015. годину

Поводом ове тачке дневног реда није било дискусије.

На предлог председника, Одбор је већином гласова (12 за, нико против, један уздржан, два члана Одбора нису гласала) одлучио да, на основу члана 237. став 4. Пословника Народне скупштине, поднесе Народној скупштини Извештај са Предлогом закључка којим оцењује да је Фискални савет у свом Извештају о раду за 2015. годину целовито представио активности Фискалног савета у извршавању надлежности које има у складу са законом.

**Трећа тачка дневног реда**: Давање сагласности председнику Одбора да у име Одбора потпише Меморандум о сарадњи између Фискалног савета и Одбора за финансије, републички буџет и контролу трошења јавних средстава

Поводом ове тачке дневног реда није било дискусије.

На предлог председника, Одбор је већином гласова (13 за, нико против, нико уздржан, два члана Одбора нису гласала) одлучио да дâ сагласност председнику Одбора да потпише Меморандум о сарадњи између Фискалног савета и Одбора за финансије, републички буџет и контролу трошења јавних средстава.

**Четврта тачка дневног реда**: Утврђивање принципа за спровођење тестирања кандидата за избор два члана Републичке комисије за заштиту права у поступцима јавних набавки

Верољуб Арсић, председавајући Радне групе за спровођење поступка за избор два члана Републичке комисије за заштиту права у поступцима јавних набавки, упознао је чланове и заменике чланова Одбора са садржином Извештаја о досадашњем раду Радне групе који је писмом од 2. септембра достављен члановима Одбора ради упознавања.

На састанку одржаном 28. јула, Радна група је извршила преглед пристиглих пријава на јавни конкурс за избор два члана Републичке комисије, утврдила који кандидати испуњавају услове да се нађу у даљем поступку за избор и размотрила одређена питања у вези спровођења теста за проверу стручне оспособљености кандидата из области јавних набавки. Том приликом, Радна група је једногласно договорила одређене принципе за спровођење теста: тест је квалификациони и састоји се од 42 питања; предлоге питања за тест ће припремити служба Одбора како би се на тај начин избегле све евентуалне нерегуларности и могућности за злоупотребу питања; питања за тест Одбор утврђује тако што ће, на седници која ће се одржати непосредно пре тестирања кандидата, сваки члан Одбора предложити број од 1 до 80, све док се не дође до 42 броја за 42 питања; свако питање носи један бод; тестирање траје 90 минута; кандидати треба тачно да одговоре на најмање 80% од укупног броја питања, односно на 34 питања; кандидати који не буду испунили овај критеријум, неће учествовати у даљој процедури за избор, односно неће бити позвани на разговор са члановима Одбора; сваки урађени тест који буде на било који начин обележен (тачком, цртом, знаком, словом и сл.), биће одбачен без разматрања; кандидатима неће бити дозвољено да на тесту користе Закон о јавним набавкама и другу литературу, обзиром на то да је од последњих измена и допуна Закона о јавним набавкама прошло довољно времена (ступиле на снагу 12. августа 2015. године) да се кандидати упознају са њима (с тим у вези, у позиву за полагање теста кандидатима ће посебно бити назначено да на тесту неће бити дозвољено коришћење Закона о јавним набавкама и друге литературе).

Осим принципа за спровођење теста за проверу стручне оспособљености кандидата из области јавних набавки, Радна група је једногласно договорила и да Одбору предложи да се тестирање кандидата за избор два члана Републичке комисије одржи у петак, 16. септембра 2016. године, са почетком у 12,00 часова у згради Народне скупштине, Мала сала, као и да кандидат Јелена Стојановић буде ослобођена од полагања теста, имајући у виду да је именована учествовала и на претходном јавном конкурсу за избор председника и два члана Републичке комисије, када је положила тест (односно да се уважи резултат претходног теста именоване, посебно ценећи чињеницу да ће за тестирање кандидата у изборном поступку који је у току важити исти принципи за израду и сачињавање предлога питања за тест по којима је спроведено тестирање приликом претходног јавног конкурса за избор председника и два члана Републичке комисије).

У дискусији поводом ове тачке дневног реда учествовали су Саша Радуловић и Верољуб Арсић.

На предлог председника, Одбор је већином гласова (10 за, нико против, један уздржан, три члана Одбора није гласало) утврдио принципе за спровођење тестирања кандидата за избор два члана Републичке комисије за заштиту права у поступцима јавних набавки које је предложила Радна група.

На предлог председника, Одбор је већином гласова (девет за, нико против, један уздржан, три члана Одбора није гласало) прихватио предлог Радне групе да се тестирање кандидата за избор два члана Републичке комисије одржи у петак, 16. септембра 2016. године, са почетком у 12,00 часова у згради Народне скупштине, Мала сала.

На предлог председника, Одбор је већином гласова (10 за, један уздржан, три члана Одбора није гласало) прихватио предлог Радне групе да кандидат Јелена Стојановић буде ослобођена од полагања теста, односно да се уважи резултат претходног теста именоване, посебно ценећи чињеницу да ће за тестирање кандидата у изборном поступку који је у току важити исти принципи за израду и сачињавање предлога питања за тест провере стручне оспособљености уз области јавних набавки по којима је спроведено тестирање приликом претходног јавног конкурса за избор председника и два члана Републичке комисије).

**Пета тачка дневног реда**: Разматрање захтева запослених у Управи за јавне набавке за добијање претходне писане сагласности за обављање додатне плаћене активности

Председник Одбора је обавестила чланове и заменике чланова Одбора да су се Данијела Бојовић, Далиборка Срећков, Светлана Ражић и Данијела Бокан, запослене у Управи за јавне набавке, обратиле Одбору са захтевима за добијање претходне писане сагласности за учествовање на семинарима у својству предавача, који ће бити одржани током септембра и октобра у Београду, односно на Златибору и Старој планини, у организацији Института за економску дипломатију, МБА института, Едукома из Врања, Publik Aktiv-а и Удружења Правна сигурност из Београда. Именоване су у својим захтевима навеле да се очекивани новчани износи за ове активности крећу у распону од 15 до 40.000 динара по семинару, као и да нису у сукобу интереса.

У дискусији поводом ове тачке дневног реда учествовали су Саша Радуловић и Верољуб Арсић.

На предлог председника, Одбор је већином гласова (осам за, један против, један уздржан, два члана Одбора нису гласала) дао претходну писану сагласност Данијели Бокан за обављање додатне плаћене активности - предавање на семинарима који ће бити одржани: 9. септембра 2016. године у Београду, у организацији МБА института; 22. до 25. септембра 2016. године у Београду у организацији Едукома из Врања; 3. октобра 2016. године на Старој планини, у организацији Удружења Правна сигурност из Београда.

На предлог председника, Одбор је већином гласова (осам за, један против, један уздржан, два члана Одбора нису гласала) дао претходну писану сагласност Светлани Ражић за обављање додатне плаћене активности - предавање на семинарима који ће бити одржани: 9. септембра 2016. године у Београду, у организацији МБА института; 3. октобра 2016. године на Старој планини, у организацији Удружења Правна сигурност из Београда.

На предлог председника, Одбор је већином гласова (осам за, један против, један уздржан, два члана Одбора нису гласала) дао претходну писану сагласност Данијели Бојовић за обављање додатне плаћене активности - предавање на семинарима који ће бити одржани 10. и 17. септембра 2016. године у организацији Института за економску дипломатију.

На предлог председника, Одбор је већином гласова (осам за, један против, један уздржан, два члана Одбора нису гласала) дао претходну писану сагласност Далиборки Срећков за обављање додатне плаћене активности - предавање на семинару који ће бити одржан 27. - 29. септембра 2016. године на Златибору, у организацији Publik Aktiv из Београда.

\* \* \*

Седница је завршена у 15,15 часова.

Седница је тонски снимана.

СЕКРЕТАР ПРЕДСЕДНИК

Александра Шашо др Александра Томић